आज की सभा द्वारिका लौटे दो विशेष ज्येष्ठ यादवों के स्वागत के लिए बुलायी गयी है। यह सभा युवराज बलराम और मन्त्री अक्रूर का सहर्ष, ससम्मान स्वागत करती है। इस राजसभा में पहली बार उपस्थित द्वारिकाधीश की पत्नी सत्यभामादेवी, जाम्बवतीदेवी, मित्रविन्दादेवी और सत्यादेवी को मैं द्वारिका के समस्त पौरजनों की ओर से सादर प्रणाम करता हूँ-उनका स्वागत करता हूँ! द्वारिकाधीश की विशेष सूचना के अनुसार मैं घोषित करता हूँ कि प्राग्ज्योतिषपुर में उनके द्वारा अभयदान दी गयी सोलह सहस्र नारियों का द्वारिका के छोटे-बड़े समस्त नगरजन आदर और सम्मान करेंगे। कोई भूलकर भी उनका अनादर नहीं करेगा। यदि ऐसा हुआ तो उस घटना से सम्बद्ध स्त्री तो इसी राजनगर में रहेगी, परन्तु अपराधी यादव को उसी क्षण द्वारिका से निष्कासित किया जाएगा। ऐसे व्यक्ति को द्वारिका में पुनः प्रवेश करने का अधिकार नहीं रहेगा।
"युवराज बलराम दीर्घकालीन वियोग के पश्चात् द्वारिकाधीश को कोई उपहार भेंट करना चाहते हैं। मैं उनसे प्रार्थना करता हूँ कि वे अपना प्रेमोपहार द्वारिकाधीश को भेंट करें।" सभागृह में उपस्थितों में कुतूहल फैल गया कि वे अब अपने छोटे को क्या भेंट करेंगे!
बड़े भैया अपने आसन से उठे। सीसम की लकड़ी की बेलबूटेदार पेटिका हाथों में लिये सीधे हमारे आसनों के सम्मुख आ खड़े हुए। डबडबायी आँखों से मैं वह अद्भुत दृश्य देख रही थी। विशालकाय बलराम भैया ने बड़े ही कोमल हाथों से पेटिका खोली और उससे भी अधिक कोमलता से उसमें से हथेली के आकार का लहलहाता, विविधरंगी मोरपंख बाहर निकाला। उनकी विशाल, भोली-भाली डबडबायी आँखें मुझे स्पष्ट दिख रही थीं। अपने पुष्ट हाथों से वह मोरपंख ऊपर उठाकर घूमकर समस्त बान्धवों को दिखाया और नीचे झुककर श्रीजी के जगमगाते स्वर्णकिरीट में लगा दिया। छत से टकराती तालियों की गूंज में श्रीजी आसन से उठ खड़े हुए। वैसे श्रीजी की विलक्षण तेजस्वी आँखों में अश्रु क्वचित् ही आया करते थे, परन्तु आज अपने दाऊ को देखते-देखते उनकी आँखें भर आयीं । दाऊ के आशीर्वाद के लिए वे झुके, किन्तु इससे पहले ही उन्होंने श्रीजी के वृषस्कन्ध पकड़कर उनको दृढ़ आलिंगन में बाँध लिया । अत्यन्त स्नेह से उन्होंने श्रीजी के कन्धे थपथपाये। समस्त यादव-सभा निरन्तर तालियों और प्रचण्ड
हर्षघोष से उमड़ पड़ी - 'जयतु ! जयतु!' अपने प्रिय भ्राता के स्वर्णकिरीट पर आशीर्वादात्मक हाथ फिराकर बिना कुछ कहे बड़े भैया अपने आसन की ओर मुड़े। कुछ कहना उनका स्वभाव ही नहीं
राजदण्ड का भूमि पर आघात करके अमात्य ने सभा के आज के महत्त्वपूर्ण काम का आरम्भ किया। इसके पूर्व मन्त्रिमण्डल में विराजित होनेवाले अक्रूर काका आज अभ्यागतों के चौक में एक बैठक पर साधारण अभ्यागत के नाते सिमटकर बैठे थे। इस परिस्थिति के लिए वे स्वयं उत्तरदायी थे । स्यमन्तक मणि की मंजूषा लेकर ही आज वे सुधर्मा सभा में आये थे। अपने मामा कंस को राजसिंहासन से नीचे घसीटते श्रीजी को उन्होंने मथुरा में प्रत्यक्ष देखा था। आज श